山鷓鴣
作者：白居易
朝代：唐

paragraphs: 山鷓鴣，朝朝暮暮啼復啼，啼時露白風淒淒。
黃茅岡頭秋日晚，苦竹嶺下寒月低。
畬田有粟何不啄，石楠有枝何不棲？
迢迢不緩復不急，樓上舟中聲闇入。
夢鄉遷客展轉臥，抱兒寡婦彷徨立。
山鷓鴣，爾本此鄉鳥。
生不辭巢不別羣，何苦聲聲啼到曉。
啼到曉，唯能愁北人，南人慣聞如不聞。